
๏ ศิวิไลซ์แสนงามซึ่งความหวัง
ประหนึ่งดังสรวงสวรรค์อันสุขสม
ต่างเอื้อมคว้ามือไขว่หวังได้ชม
แต่อาจเพียงคว้าลมที่เลื่อนลอย

๏ ศิวิไลซ์แห่งชาติอาจเพียงครู่
ปรากฏเพียงให้ดูก่อนเงื่องหงอย
แล้วเศษซากกากเน่าเก่าทะยอย
ให้หวังกร่อยกลับขมห่มธาณินทร์

๏ วจีปราชญ์อาจถมจมน้ำเน่า
คำผู้เฒ่าอาจดูบ้าไร้ค่าสิ้น
วจีแห่งพาลชาติอาจชวนยิน
คำผู้รู้หลั่งรินจักไร้คุณ

๏ สิ่งเป็นธรรมเคยผ่องจักหมองหม่น
สิ่งร้อนรนจักทวีมีแรงหนุน
ธรรมที่เคยดับร้อนอ่อนละมุน
อาจยากหมุนคืนกลับประดับไทย ๚๛

